Den amerikanske præsident kalder nu Mette Frederiksen "en vidunderlig kvinde".

USA planlægger at reetablere et konsulat i Grønland.

Det fremgår af et brev fra det amerikanske udenrigsministerium til Kongressen, skriver nyhedsbureauet AP, der har set en kopi af brevet.

Udenrigsministeriet skriver, at genindførelse af et konsulat i Grønland er del af en bredere plan for at øge den amerikanske tilstedeværelse i Arktis.

USA åbnede et konsulat i Grønland i 1940 efter Nazitysklands besættelse af Danmark, men konsulatet lukkede i 1953.

AP skriver, at det nye konsulat vil åbne i Nuuk næste år.

Diplomatisk krise efter afvisning af Grønlands-salg

De amerikanske planer kommer for dagens lys efter en uge, hvor den amerikanske præsident skabte en diplomatisk krise med Danmark.

Den startede, da Donald Trump natten til onsdag dansk tid aflyste et statsbesøg 2. og 3. september, efter statsminister Mette Frederiksen (S) afviste hans snak om at købe Grønland som "en absurd diskussion".

Afvisningen fik Trump til at kalde statsministerens kommentar for "modbydelig".

- Jeg synes, at det var en meget ikke-venlig måde at sige det på. De kunne bare have sagt nej, sagde han onsdag eftermiddag dansk tid ude foran Det Hvide Hus.

Statsministeren er "en vidunderlig kvinde"

Men efter de to statsledere har snakket sammen over telefonen, har piben fået en anden lyd.

Donald Trump kalder nu Mette Frederiksen for "en vidunderlig kvinde" og siger, at USA har et godt forhold til Danmark.

De rosende ord er faldet natten til lørdag dansk tid til journalister ude foran Det Hvide Hus, inden Trumps afgang mod G7-topmødet i Frankrig.

- Vi havde en god snak. Hun ringede, og det værdsætter jeg meget, sagde Donald Trump ifølge AP.

Grønland ser frem til konsulat

Donald Trumps administration planlægger at åbne et konsulat i Grønland for første gang siden 1953. Video: Emil Færch

I Grønland er man glade for reetableringen af et amerikansk konsulat.

Det siger Walter Turnowsky, der er journalist på den grønlandske avis Sermitsiaq AG.

- Det er håbet, at det kan bringe handel og investeringer med sig og en mere direkte dialog mellem Grønland og USA i stedet for, at det hele skal gå via København hver gang, forklarer han over for TV 2.

- Derudover kan Grønland fremover være bedre orienteret om, hvad USA's planer er, for det er jo ingen hemmelighed, at der har været adskillige gnidninger i forholdet mellem USA, Grønland og Danmark de seneste mange år.